Document ID: 32014D0798

A BIZOTTSÁG VÉGREHAJTÁSI HATÁROZATA
(2014. november 13.)
a 64/432/EGK tanácsi irányelv F. mellékletének a szarvasmarhafélék és a sertések Unión belüli kereskedelmében alkalmazandó állat-egészségügyi bizonyítványminták formátuma és a házisertések Unión belüli kereskedelmét érintő, trichinellával kapcsolatos kiegészítő egészségügyi követelmények tekintetében történő módosításáról
(az értesítés a C(2014) 8336. számú dokumentummal történt)
(EGT-vonatkozású szöveg)
(2014/798/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak 16. cikkére,
mivel:
(1)
A 64/432/EGK irányelv a szarvasmarhafélék és a sertések Unión belüli kereskedelmére irányadó állat-egészségügyi feltételekről rendelkezik. Az irányelv többek között előírja, hogy a szarvasmarhaféléket és sertéseket a rendeltetési helyre történő szállításuk során az irányelv F. mellékletében foglalt 1. vagy 2. mintának megfelelő egészségügyi bizonyítványnak kell kísérnie.
(2)
Az 599/2004/EK bizottsági rendelet (2) 1. cikke szerint az Unión belüli kereskedelemben megkövetelt különféle egészségügyi bizonyítványokat az említett rendelethez mellékelt harmonizált minta alapján kell kiállítani.
(3)
A 64/432/EGK irányelv F. mellékletében szereplő 1. vagy 2. mintaként megadott állat-egészségügyi bizonyítványok tartalma tekintetében szükséges módosításokkal összefüggésben az említett bizonyítványminták formátumát is módosítani kell.
(4)
A 64/432/EGK irányelv 6. cikke (2) bekezdésének e) pontjában és (3) bekezdésében foglalt rendelkezések 2000. december 31-én hatályukat vesztették, ezért ezeket nem kell figyelembe venni opcióként az említett irányelv F. mellékletében 1. mintaként megadott bizonyítványmintában.
(5)
A 2075/2005/EK bizottsági rendelet (3) meghatározza a házisertéseket tartó gazdaságok státusának meghatározására vonatkozó szabályokat.
(6)
A 2075/2005/EK rendeletet módosító 216/2014/EU bizottsági rendelet (4) meghatározza az azon élelmiszer-ipari vállalkozók által betartandó követelményeket, akik egy gazdaságot ellenőrzött állatszállási feltételeket alkalmazó gazdaságként akarnak hivatalosan elismertetni, és az ilyen gazdaságok esetében eltérést biztosít a vágáskor elvégzendő vizsgálatok alól.
(7)
A 2075/2005/EK rendeletet módosító 1114/2014/EU bizottsági végrehajtási rendelet (5) egyértelművé teszi azokat a feltételeket, amelyek a gyűjtőállomáson keresztül egyik gazdaságból a másikba szállított, tenyésztésre és termelésre szánt házisertések esetében alkalmazandók.
(8)
Annak érdekében, hogy a tagállamok alkalmazhassák vágáskor a megfelelő trichinellavizsgálati eljárásokat, továbbá hogy a tenyésztésre és termelésre szánt sertéseket tartó rendeltetési gazdaságok státusa ne kerüljön veszélybe, a sertések Unión belüli kereskedelmében alkalmazandó, a 64/432/EGK irányelv F. mellékletében meghatározott 2. mintaként megadott állat-egészségügyi bizonyítványmintába fel kell venni a kereskedelem tárgyát képező állatok származási gazdaságának a 2075/2005/EK rendelet 8. cikke szerinti hivatalos elismerésére vonatkozó információt.
(9)
A 64/432/EGK irányelv F. mellékletét ezért ennek megfelelően módosítani kell.
(10)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 64/432/EGK irányelv F. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Ez a határozat 2015. január 1-jétől alkalmazandó.
Kelt Brüsszelben, 2014. november 13-án.

Labels: 8
3
6